Aðeins vika er þar til í ljós kemur hver verður leiðtogi breska Íhaldsflokksins og tekur við af Boris Johnson sem forsætisráðherra. Liz Truss utanríkisráðherra er enn talin mun sigurstranglegri en Rishi Sunak fyrrverandi fjármálaráðherra.
Hvort sem Truss eða Sunak hefur sigur bíður sigurvegarans ekki öfundsvert hlutskipti enda þarf umsvifalaust að takast á við mestu verðbólgu síðustu ára, mögulegan efnahagssamdrátt og hækkandi framfærslukostnað heimilanna. Eins þarf sigurvegarinn að sameina Íhaldsmenn og vinna upp það mikla forskot sem Verkmannaflokkurinn hefur í skoðanakönnunum.
Átta þingmenn Íhaldsflokksins hófu kapphlaupið um að taka við af Johnson eftir að hann ákvað að segja af sér snemma í júlí. Framan af voru vinsældir Sunaks mestar en eftir að hann og Truss voru ein eftir tók hún forystuna sem hún heldur enn, með talsverðum mun.
Um það bil tvöhundruð þúsund úr grasrót flokksins velja nýjan leiðtoga en kosningum lýkur næstkomandi föstudag. Niðurstaðan verður kynnt á mánudaginn kemur og sigurvegarinn flyst inn í Downingstræti tíu daginn eftir. Hneykslismál urðu til þess að Johnson neyddist til að segja af sér eftir að Sunak og tugir annarra ráðherra ákváðu að yfirgefa ráðuneyti hans. Truss var ein þeirra sem héldu trúnað við við Johnson og vildu gefa honum færi á að bæta ráð sitt. Johnson hefur lítt skipt sér af baráttunni en hefur gefið í skyn fullan stuðning við sigurvegarann.